এদিন মহাজাতি সদনে ঠাসাঠাসি করে বসে থাকা দলের নেতা-কর্মীদের এখন থেকেই পঞ্চায়েত ভোটের প্রস্তুতি শুরু করার নির্দেশ দিয়েছেন অমিত। দীনদয়াল উপাধ্যায়ের মন্তব্যকে স্মরণ করিয়ে দিয়ে তিনি বলেন, ‘‘আরামের কোনও জায়গা নেই। আগামী পঞ্চায়েত ভোটের প্রস্তুতি আজ থেকেই শুরু করতে হবে। পঞ্চায়েত ভোটে দলকে এমন একটা স্তরে নিয়ে যেতে হবে, যাতে কেউ রাজ্যে বিজেপি’কে হাল্কাভাবে না নেয়।’’ একইসঙ্গে বিধানসভা নির্বাচনে রাজ্যে বিজেপি যে ভোট (১০ শতাংশের একটু বেশি) পেয়েছিল, তা দ্বিগুণ করার জন্য পঞ্চায়েত ভোটকেই বেছে নেওয়ার পরামর্শ দিয়েছেন বিজেপি সভাপতি। যদিও রাজ্যে বাম আমল থেকে যে হিংসার রাজনীতি চলছে, তা সংগঠন বাড়ানোর ক্ষেত্রে অন্তরায় বলেও মেনে নিয়েছেন তিনি।